་ལྟ་ན་སྡུག་པར་འགྱུར་བ་དང་། སྐད་སྙན་པར་འགྱུར་བ་དང་། ཡིད་དུ་འོང་བ་སྨྲ་བ་དང་ལྡན་པར་འགྱུར་བ་དང་། གྲགས་པ་དང་ལྡན་པར་འགྱུར་བ་དང་། བཟུང་བའི་ཚིག་ཏུ་འགྱུར་བ་དང་། རྟག་ཏུ་དགའ་བར་འགྱུར་བ་དང་། ཀུན་དགའ་བའི་སྒྲ་རྒྱ་ཆེན་པོ་རྟག་ཏུ་ཐོས་པར་འགྱུར་བ་དང་། ལོངས་སྤྱོད་ཆེ་བར་འགྱུར་བ་དང་། མཐོ་རིས་སུ་སྐྱེ་བར་འགྱུར་བ་དང་། མྱུར་དུ་ཡོངས་སུ་མྱ་ངན་ལས་འདའ་བ་སྟེ། དེ་དག་ནི་དེ་བཞིན་གཤགས་པའི་རོལ་མོ་སིལ་སྙན་ཕུལ་ཕན་ཡོན་ནོ། །ཞེས་དང་། འདི་དག་གི་སྐབས་སུ་ཡོངས་སུ་མྱ་ངན་ལས་འདའ་བ་ཞེས་པ་ནི་ཐར་པ་ཐོབ་པར་འགྱུར་བའི་དོན་ནོ། །གཞན་ཡང་། སྤྱན་རས་གཟིགས་ཀྱི་མདོ་ལས། རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །བཅོམ་ལྡན་འདས་ཀྱི་བསྟན་པ་འཇིག་གྱུར་ཚེ། །འཛམ་བུའི་གླིང་དུ་སྐྱེ་བར་མི་འགྱུར་ཞིང་། །དེ་ནི་དེ་ཚེ་མཐོ་རིས་བདག་པོར་འགྱུར། །རྒྱལ་བའི་མཆོད་རྟེན་སྤོས་བྱུག་ཕུལ་བྱས་ན། །དྲི་མི་ཞིམ་དང་མི་གཙང་སྨད་པ་རྣམས། །རྟག་ཏུ་སྤོང་ཞིང་ཚུལ་ཁྲིམས་ཕུང་པོར་གནས། །དེ་ནི་རྟག་ཏུ་ཚངས་སྤྱོད་མཆོག་འདི་སྤྱོད། །འདི་ནས་ཤི་འཕོས་མཐོ་རིས་ལྷ་དབང་འགྱུར། །རིང་པོར་མི་ཐོགས་དོན་མཐོང་རྣམས་ལ་རྟོག །ལྷ་རྣམས་ལ་ནི་རྒྱ་ཆེ་དོན་ཀྱང་བྱེད། །བཅོམ་ལྡན་རྒྱལ་བའི་མཆོད་རྟེན་བསལ་བྱས་ན། །དེ་ནི་མོ་ཁོམ་བརྒྱད་པོ་ཀུན་སྤོང་ཞིང་། །དེ་ནི་དལ་འགྱུར་དེ་བཞིན་ཁྱད་པར་འཕགས། །དེ་ནི་སངས་རྒྱས་མཚུངས་མེད་མཆོད་པར་བྱེད། །བག་ཡོད་བློ་གྲོས་བརྟན་ལ་དཔའ་བོར་འགྱུར། །འདོད་པའི་ཡོན་ཏན་དག་ལ་དགའ་མི་བསྐྱེད། །མི་དམན་སེམས་ཀྱིས་མངོན་པར་འབྱུང་བར་འགྱུར། །དེ་ནི་ནམ་ཡང་བྱང་ཆུབ་སེམས་མི་འདོར། ཚུལ་ཁྲིམས་སྐྱོན་མེད་ཤིན་ཏུ་བསྡོམས་པར་འགྱུར། །རྣམ་དག་འདོད་ཆགས་བྲལ་བའི་ཆོས་ཀྱང་མཐོང་། །དེ་ནི་མདོག་ངན་དུས་རྣམས་ཀུན་དུ་སྤོང་། འཆལ་བའི་ཤེས་རབ་མ་ལུས་རྣམ་པར་སྤོང་། །ཤེས་རབ་རྒྱ་ཆེར་འགྱུར་ནས་སྤྱོད་ལ་གནས། །ཁ་ཟས་གཙང་མ་དག་ཀྱང་རྙེད་འགྱུར་ཞིང་།། ཁྱད་འཕགས་ཁ་དོག་ལྡན་ཅིང་ལྟ་སྡུག་ལ། །རེག་དང་ལྡན་ཅིང་རབ་མཛེས་གོས་རྣམས་འཐོབ། །དད་པའི་ཤུགས་བསྐྱེད་བཅོམ་ལྡན་མཆོད་རྟེན་ལ། །མེ་ཏོག་སྐམ་པོ་ཉལ་ཉིལ་ཕྱག་བྱས་ན། །འདོད་པ་དམན་པ་སྡུག་བསྔལ་བྱེད་པ་སྤོང་། །སྟོབས་བཅུ་མངའ་བའི་དེད་དཔོན་བརྙེས་པར་བྱེད། །དེ་ནི་མཛེས་ཤིང་རྣམ་དག་ལུས་སུ་འགྱུར། །སྐྱེ་བོ་མང་པོས་མཆོད་འོས་ལ་འོས་འགྱུར། །དེ་ལ་རྒྱལ་པོ་གནོད་པ་སེམས་མི་འགྱུར། །ངན་སོང་ས་ཡི་ལམ་ངན་ཐམས་ཅད་གཅོད། །བྱང་ཆུབ་སེམས་དཔའི་ཚུལ་ཁྲིམས་ཕུང་པོར་གནས། །རྣམ་དག་ལུས་དང་རྒྱན་གྱིས་བརྒྱན་པར་འགྱུར། །ལྷ་ཡི་མེ་ཏོག་རབ་མཛེས་མནྡ་ར། །མཚུངས་མེད་པ་ཏ་ལ་ཡང་སུ་འབུལ་དང་། །མཆོད་རྟེན་མེ་ཏོག་ཉལ་ཉིལ་སུས་འཕྱག་པ། །དེ་དག་རྣམ་སྨིན་འདྲ་སྟེ་མཆོག་ཏུ་འགྱུར། །ཞེས་སོགས་དང་། ཁང་བུ་བརྩེགས་པའི་མདོ་ལས། ཀུན་དགའ་བོ་ཕྱག་དར་བྱས་པའི་ཕན་ཡོན་ནི་ལྔར་འགྱུར་ཏེ། གང་ཞེ་ན། བདག་གིས་སེམས་དང་བར་འགྱུར་བ་དང་། གཞན་གྱི་སེམས་དང་པར་འགྱུར་བ་དང་། ལྷ་རྣམས་ཡིད་དགའ་བར་འགྱུར་བ་དང་། མཛེས་པའི་ལས་བྱས་ཤིང་བསགས་པ་དང་། ལུས་ཞིག་ནས་བདེ་འགྲོ་མཐོ་རིས་ཀྱི་འཇིག་རྟེན་དུ་སྐྱེ་བར་འགྱུར་རོ། །ཞེས་དང་། སྙིང་རྗེ་པད་དཀར་ལས། ཀུན་དགའ་བོ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ད་ལྟ་བཞུགས་པ་ལ་གང་བསྟི་སྟང་དུ་བྱེད་པ་ལྟ་ཞོག ཡོངས་སུ་མྱ་ངན་ལས་འདས་པའི་སྐུ་གདུང་མཆོད་པར་བྱེད་པ་ལྟ་ཞོག ཀུན་དགའ་བོ། གང་དག་ཁ་ཅིག་དེ་བཞིན་གཤེགས་པའི་མཆོད་རྟེན་མཐོང་ནས་སེམས་དང་བར་བྱེད་ན། ཀུན་དགའ་བོ། དགེ་བའི་རྩ་བ་དེའི་འབྲས་བུ་མྱ་ངན་ལས་འདའ་བ་ཡིན་ཏེ། མྱ་ངན་ལས་འདས་པ་བཀླས་ཤིང་མྱ་ངན་ལས་འདས་པའི་མཐས་གཏུགས་པར་འགྱུར་བར་ང་སྨྲའོ། །ཞེས་དང་། རིགས་ཀྱི་བུ་དེ་བཞིན་གཤེགས་པ་ལ་ཡོན་ཕུལ་བའི་དགེ་བའི་རྩ་བ་ནི་འབྲས་བུ་ཆེན་པོ་དང་། རྙེད་པ་ཆེན་པོ་དང་ལྡན་པ་དག་སྟེ། རིགས་ཀྱི་བུ་དག་དེ་ལྟ་བུ་ལ་བཞག་པ། བསོད་ནམས་ཀྱི་ཞིང་ཆེན་པོ་ལ་བཏབ་པ་དེ་དག་ལ་ནི། ཐ་ན་ཡུལ་རིང་པོར་ཇི་སྲིད་བསྐལ་བ་བྱེ་བ་ཁྲག་ཁྲིག་བརྒྱ་སྟོང་དུའང་ཆུད་ཟ་བ་མི་འགྱུར་རོ། །དགེ་བའི་རྩ་བ་དེ་དག་ཐམས་ཅད་ཀྱི་འབྲས་བུ་མྱ་ངན་ལས་འདས་པ་ཡིན་ཏེ། མྱ་ངན་ལས་འདའ་བར་འགྱུར་རོ། །ཞེས་པ་ནས། གང་སངས་རྒྱས་ལ་ཡོན་ཕུལ་བ་ནི་ཇི་སྲིད་མྱ་ངན་ལས་འདའ་བར་མ་གཏོགས་ཇི་སྲིད་ཡུན་རིང་པོར་ཡང་འཇིག་པ་མེད། ཡོངས་སུ་ཟད་པ་མེད། མཐར་ཐུག་པ་མེད་དོ། །ཞེས་དང་། རྒྱལ་བའི་བློ་གྲོས་ཀྱིས་ཞུས་པའི་མདོ་ལས། ཡོན་ཏན་ཐམས་ཅད་ཐོབ་པར་འདོད་པས་དཀོན་མཆོག་གསུམ་ལ་མཆོད་པར་བྱའོ། །ཞེས་དང་། སའི་སྙིང་པོའི་མདོ་ལས། འཇིག་རྟེན་དག་ན་བདེ་ཞིང་སྐྱིད་པ། །ཐམས་ཅད་དཀོན་མཆོག་མཆོད་ལས་བྱུང་བས། དེས་ནས་བདེ་ཞིང་སྐྱིད་པར་འདོད་པས། །དཀོན་མཆོག་གསུམ་ལ་བརྩོན་བྱ། །ཞེས་གསུངས་པ་སོགས་མང་ངོ་། །ཕྱག་འཚལ་བའི་ཕན་ཡོན་ཀྱང་གོང་དེར་འདུས་མོད། མཚོན་ཙམ་ནི །རྒྱལ་པོ་གསལ་རྒྱལ་གྱིས་ཞུས་པའི་མདོ་ལས། མི་རྣམས་གང་དག་སངས་རྒྱས་མཆོད་རྟེན་ནམ། །སྐུ་གཟུགས་དག་ལ་མགོས་བཏུད་ཕྱག་འཚལ་བ། །དེ་དག་ལྷ་རྣམས་དང་ནི་མི་རྣམས་ཀྱི། །ཆེར་ཡང་ཆེ་བར་བཀུར་བའི་གནས་སུ་འགྱུར། །ཞེས་དང་། སྤྱན་རས་གཟིགས་ཀྱི་མདོ་ལས། སངས་རྒྱས་མཆོད་རྟེན་ཐལ་སྦྱར་ཕྱག་འཚལ་བ། །མཐོ་རིས་འཇིག་རྟེན་གནས་ཤིང་ལྷ་དབང་འགྱུར། །མིར་གྱུར་ནའང་མི་ཡི་རྒྱལ་པོར་འོང་། །དེ་ནི་གཞན་ཡང་ཡོངས་སུ་ཉམས་མི་འགྱུར། །ཞེས་སོགས་དུ་མ་དང་། བསྐོར་བ་བྱས་པའི་ཕན་ཡོན་རྒྱས་པར་ནི་བདག་གིས་ལོགས་སུ་བརྗོད་ཟིན་ཡང་། མཚོན་ཙམ་ནི། གསལ་རྒྱལ་གྱིས་ཞུས་པ་ལས། སུ་ཞིག་དད་པས་ཐུབ་པའི་མཆོད་རྟེན་ནམ། །སྐུ་གཟུགས་དག་ལ་སྐོར་བ་བྱེད་པ་དེ། །ཕྱི་མའི་ཚེ་ན་དགྲ་ཆེན་རྣམས་ཀྱིས་བཏུད། །ཞེས་དང་། སྤྱན་རས་གཟིགས་ཀྱི་མདོ་ལས། །འཇིག་རྟེན་མགོན་གྱི་མཆོད་རྟེན་ལ། །མི་གང་སྐོར་བ་བྱེད་པ་ཡི། །བསྔགས་པ་བསྐལ་བ་བྱེ་བར་ཡང་། །བརྗོད་པས་ཟད་པར་བྱེད་མི་ནུས། །ཞེས་སོགས་མང་ངོ་། །སྐོར་བ་བྱེད་པའི་ཚེ་མཆོད་རྟེན་ཆེན་པོའི་གྲིབ་མ་ལ་འགོམ་དགོས་པ་བྱུང་ན། ངག་ཏུ་ཨོཾ་བཛྲ་བེ་ག་ཨ་ཀྲ་མ་ཧཱུཾ་ཞེས་བརྗོད་ནས། ཡིད་ཀྱིས་རྟེན་གྱི་གྲིབ་མའི་འོག་ནས་འཛུལ་བར་མོས་ཏེ་འགྲོ་བར་བའི། གཞན་དུ་ན་ཉེས་པར་འགྱུར་རོ། ཁ་ཅིག་འདི་སྙམ་དུ་སྐོར་ཚད་གཅིག་རྫོགས་རྒྱུ་ཡོད་པ་དེ་བཞིན་དུ། ཕྱག་འཚལ་བའི་ཚད་གཅིག་རྫོགས་རྒྱུ་ཡོད་དམ་མེད་སྙམ་ན། འདི་ལ་གསལ་བར་བཤད་པ་མ་མཐོང་ཡང་། སྐོར་ཚད་གཅིག་ལ་ལྷ་གཅིག་གི་དབང་དུ་བཏང་བའི་བསྐོར་བ་འབུམ་འབྱུང་བ་དེ་བཞིན་དུ། རྟེན་ཞིག་ལ་ཕྱག་འཚལ་བ་འབུམ་ལཽངས་པ་ན་ཕྱག་འཚལ་བའི་ཚད་གཅིག་རྫོགས་པར་འཇོག་ཚུལ་ཞིག་ཡོད་དམ་སྙམ་སྟེ་དཔྱད་པར་བྱའོ། །དུས་ཀུན་དང་ཁྱད་པར་དུ་དུས་ཆེན་གྱི་ཚེ་ཕྱག་མཆོད་པ་སྐོར་བ་བྱས་ན་ཕན་ཡོན་ལྷག་པར་ཆེ་བར་བཤད་པས། འདི་ལ་གཉིས། དུས་ཆེན་ངོས་བཟུང་བ་དང། དུས་ནམ་གྱི་ཚེ་བྱུང་བའོ། །དང་པོ་ལ། སྦྱིར་དུས་བཟང་ལ་གསུམ་སྟེ། ཚེས་བརྒྱད་དང་བཅོ་ལྔ་དང་གནམ་གང་ངོ་། །བྱེ་བྲག་ཏུ་ཕྱེ་ན། སྟོན་པ་ལྷུམས་སུ་ཞུགས་པའི་དུས་ཆེན། སྐུ་བལྟམས་པའི་དུས་ཆེན། རབ་ཏུ་བྱུང་བའི་དུས་ཆེན། སངས་རྒྱས་པའི་དུས་ཆེན། ཆོས་ཀྱི་འཁོར་ལོ་བསྐོར་བའི་དུས་ཆེན། ཆོ་འཕྲུལ་ཆེན་པོའི་དུས་ཆེན། ལྷ་ལས་བབ་པའི་དུས་ཆེན། མྱ་ངན་ལས་འདས་པའི་དུས་ཆེན་ཏེ་གཞན་ཡང་མང་ངོ་། །དེའི་ནང་ནས་ཀྱང་སངས་རྒྱས་པ་དང་ཆོས་ཀྱི་འཁོར་ལོ་བསྐོར་བ་དང་ཆོ་འཕྲུལ་ཆེན་པོ་དང་མྱ་ངན་ལས་འདས་པའི་དུས་ཆེན་བཞི་ནི་གྲགས་ཆེའི། ། གཉིས་པ་ནི། དུས་དེ་རྣམས་སངས་རྒྱས་ཀྱིས་བྱིན་གྱིས་བརླབས་པའི་དུས་ཁྱད་པར་ཅན་ཡིན་པས་དགེ་བ་གང་བྱས་ཀྱང་འཕེལ་འགྱུར་སྟོབས་ཆེ་ཞིང་། གཟའ་འཛིན་གྱི་དུས་སུ་ཡང་འགྱུར་ཆེ་བར་བཤད་དོ། །དུས་ཆེན་དེ་དག་དུས་ནམ་བྱུང་བ་ལ་འདོད་ཚུལ་མི་འདྲ་བ་ཡོད་ཀྱང་རང་ལུགས་སྙིང་པོ་བསྡུ་ན། ཧོར་ཟླ་དང་པོའི་ཚེས་གཅིག་ནས་བཅོ་ལྔའི་བར་ཆོ་འཕྲུལ་དུས་ཆེན། བཞི་པའི་ཚེས་བདུན་ལ་སྐུ་བལྟམས། བཞི་པའི་བཅོ་ལྔ་ལ་སངས་རྒྱས་པ་དང་མྱ་ངན་ལས་འདའ་བའི་ཚུལ་བསྟན། དྲུག་པའི་ཚེས་གཞི་ལ་ཆོས་ཀྱི་འཁོར་ལོ་བསྐོར་བའི་དུས་ཆེན་དང་། དགུ་པའི་ཉེར་གཉིས་ལ་ལྷ་བབ་དུས་ཆེན་ཡིན་ལ། བཅུ་པའི་ཉི་ཤུ་ལྔ་ནི་རྗེ་རིན་པོ་ཆེ་སྐུ་གཤེགས་པའི་དུས་ཆེན་ཡིན་ནོ། །དུས་བཟང་དང་དུས་ཆེན་དེ་རྣམས་ལ་སྡིག་པ་བྱས་ན་ཉེས་པ་ལྷག་པར་ཆེ་བས་འཛེམ་པར་བྱའོ། །གཉིས་པ་ཇི་ལྟར་མཆོད་པ་ལ། དངོས་པོ་གང་མཆོད་པ་ནི། རང་གིས་ཅི་འབྱོར་བའི་མཆོད་པ་མེ་ཏོག་བདུག་སྤོས་ལ་སོགས་པ་སྟེ། མདོར་ལུས་ལོངས་སྤྱོད་དགེ་བའི་རྩ་བ་དང་བཅས་པ་དང་། གླིང་བཞི་ཉི་ཟླ་རི་རབ་སོགས་བདག་པོས་བཟུང་བ་དང་མ་བཟུང་བའི་དངོས་པོ་ཕུན་སུམ་ཚོགས་པ་ཅི་མཆིས་པ་དང་། དངོས་པོ་ཡོད་ན་ཀུན་དང་བཟང་བཏུང་ཡན་ཆད་འབུལ་དགོས་སོ། །ཡོད་དམ་མེད་ཀྱང་འཇིག་རྟེན་གྱི་ཁམས་ན་ཡོད་པའི་མེ་ཏོག་ལ་སོགས་པ་མཆོད་འོས་རྣམས་འབུལ་རུང་བར་མདོ་སྡེ་དཀོན་མཆོག་སྤྲིན་དང་། བྱ་རྒྱུད་དམ་ཚིག་གསུམ་བཀོད་དང་། ཞི་བ་ལྷའི་བསླབ་བཏུས་དང་། ལམ་རིམ་སོགས་ནས་གསུངས་པ་ལྟར་ཡིད་ཀྱིས་འབུལ་བར་བྱའོ། །སངས་རྒྱས་མངོན་སུམ་དུ་བཞུགས་པ་ལ་དངོས་སུ་མཆོད་པ་ད་ལྟ་དཀའ་མོད། སངས་རྒྱས་ཀྱི་སྐུ་གཟུགས་དང་གསུང་རབ་དང་མཆོད་རྟེན་ལ་མཆོད་པའི་ཚེ། སངས་རྒྱས་དངོས་དང་དེའི་སྐུ་གསུང་ཐུགས་ཀྱི་རྟེན་སོགས་འདི་རྣམས་ཀྱི་སྟོང་པའི་ཆོས་ཉིད་རིགས་གཅིག་གོ་སྙམ་དུ་མོས་ཏེ་མཆོད་ན། གཅིག་ལ་མཆོད་ན་ཐམས་ཅད་ལ་མཆོད་པར་འགྱུར་བས་ཕན་ཡོན་ཤིན་ཏུ་ཆེ་སྟེ། ལམ་རིམ་ཆེན་མོ་ལས། སངས་རྒྱས་སམ་དེའི་སྐུ་གཟུགས་སོགས་གཅིག་ལ་མཆོད་པ་ན་ཆོས་ཉིད་དབྱེར་མེད་པ་དྲན་པར་བྱས་ནས་ཐམས་ཅད་ལ་མཆོད་པའི་འཕེན་པ་གཏོན་པ་གལ་ཆེའོ། །ཞེས་གསུངས་ཏེ་ཟང་ཟིང་གི་མཆོད་པའི་དབང་དུ་མཛད་པའོ། ། མཆོད་པའི་དུས་སུ་མཆོད་པའི་སྤྲིན་གྱི་གཟུངས་བརྗོད་ན་སངས་རྒྱས་ཐམས་ཅད་ལ་མཆོད་པར་འགྱུར་བར་གསུངས་པས་དེ་བཞིན་དུ་གྲུབ་ན་ལེགས་སོ། སྒྲུབ་པའི་མཆོད་པ་ནི། ལམ་རིམ་ཆེན་མོ་ལས། ཐ་ན་བ་འཇོས་ཙམ་དུ་ཡང་ཚད་མེད་བཞི་དང་། ཆོས་ཀྱི་སྡོམ་བཞི་དང་། སྐྱབས་གསུམ་དང་། ཕར་ཕྱིན་རྗེས་སུ་དྲན་པ་དང་། ཟབ་མོ་སྟོང་པ་ཉིད་ལ་མོས་ཤིང་མི་རྟོག་པར་གནས་པ་དང་། ཚུལ་ཁྲིམས་ལ་སྡཽམ་སེམས་བྱེད་པ་དང་། བྱང་ཆུབ་ཀྱི་ཕྱོགས་དང་། ཕར་ཕྱིན་དང་། བསྡུ་བ་བཞི་ལ་བསྒོམ་པ་དང་བརྩོན་པའོ། །མཆོད་པ་བཅུ་པོ་དེས་དཀོན་མཆོག་གསུམ་ལ་མཆོད་པ་ནི་ཡོངས་སུ་རྫོགས་པའི་མཆོད་པའོ། །ཞེས་གསུངས་པ་ལྟར་ཤེས་དགོས་ཏེ། ཚད་མེད་བཞི་ནི་བྱམས་པ་ཚད་མེད་ལ་སོགས་པ་བཞི་དང་། ཆོས་ཀྱི་སྡོམ་བཞི་ནི་འདུས་བྱས་ཐམས་ཅད་མི་རྟག་པ་དང་། ཟག་བཅས་ཐམས་ཅད་སྡུག་བསྔལ་བར་ལྟ་བ་སོགས་དང་། སྐྱབས་གསུམ་ནི་དེ་གསུམ་སྐྱབས་སུ་འགྲོ་བ་དང་། ཕར་ཕྱིན་དྲུག་རྗེས་སུ་དྲན་པ་སོགས་ཏེ་སྒྲུབ་པ་ཉམས་ལེན་ཀྱི་མཆོད་པའོ། །དོན་དང་ཕན་ཡོན་ཆེ་བར་བསམ་པ་ནི་ལམ་རིམ་ཆེན་མོ་ལས། །ཡོན་ཏན་གྱི་ཞིང་གོང་ན་མེད་པ་ཡིན་སྙམ་པ་དང་། ཕན་འདོགས་པ་གོང་ན་མེད་དོ་སྙམ་པ་དང་། སེམས་ཅན་ཐམས་ཅད་ཀྱི་མཆོག་གོ་སྙམ་པ་དང་། ཨུ་དུམ་ཝ་རའི་མེ་ཏོག་ལྟར་ཤིན་ཏུ་དཀོན་ནོ་སྙམ་པ་དང་། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གཅིག་ཁོ་ན་འབྱུང་བས་འབའ་ཞིག་པའོ་སྙམ་པ་དང་། འཇིག་རྟེན་ལས་འདས་མ་འདས་ཀྱི་ཕུན་སུམ་ཚོགས་པ་ཐམས་ཅད་ཀྱི་གཞི་ཡིན་ནོ་སྙམ་དུ་བསམ་ནས་མཆོད་པའོ། །ཞེས་གསུངས་ཏེ་འཕགས་པ་ཐོགས་མེད་ཀྱི་བཞེད་པའོ། །མཆོད་ཚུལ་རྒྱས་པར་ནི་ལམ་རིམ་ཆེན་མོ་ལྟར་ཡིན་ཏེ་འདིར་མཚོན་ཙམ་མོ། །མཆོད་པའི་ཕན་ཡོན་ནི་གོང་དུ་བརྗོད་ཟིན་པ་ལྟར་རོ། །དེ་ལྟར་ཚོགས་གསོག་པའི་སྒོ་ནས་དལ་འབྱོར་གྱི་རྟེན་ལ་སྙིང་པོ་ལེན་དགོས་ཏེ། དལ་འབྱོར་གྱི་རྟེན་ཁྱད་པར་ཅན་ཡང་ཡང་མི་རྙེད་པའི་ཕྱིར་ཏེ། ཡུམ་གྱི་མདོ་ལས། གྲོགས་དག མིར་སྐྱེ་བ་ཐོབ་པ་ནི་དཀོན་ནོ། །དལ་བ་ཕུན་སུམ་ཚོགས་པ་འདི་དཀོན་ནོ། །འཁོར་བ་ལས་ཐར་བ་ནི་དཀོན་ནོ། །དེ་ལྟ་ཡིན་གྱི་དལ་བ་འདི་དོན་མེད་པར་མ་བྱེད་ཅིག་མི་ཁོམ་པར་འགྱུར་ཞིང་གསོར་མི་རུང་བར་གྱུར་ཏ་རེ་ཞེས་གསུངས་པ་དང་། ལམ་རིམ་བསྡུས་དོན་ལས། དལ་བའི་རྟེན་འདི་ཡིད་བཞིན་ནོར་ལས་ལྷག །ཞེས་སོགས་པ་གསུངས་པ་ལྟར་རོ། །སྨྲས་པ། སུ་ཞིག་དལ་བའི་རྟེན་རྙེད་ནས། །ཕྱི་མའི་དོན་དུ་མཆོག་གསུམ་རྟེན། །བཞེངས་དང་མཆོད་ལ་བརྩོན་པ་དག །ལུས་འདིར་སྙིང་པོ་ལེན་པ་ཐོབ། །གང་དག་དཀོན་མཆོག་མཆོད་དོར་ནས། །ལྟོ་གོས་ཙམ་ཞིག་སྒྲུབ་བརྩོན་པ། །དེ་དག་མི་གཟུགས་ཕྱུགས་བློ་ཅན། །ཕྱུགས་ཀྱང་ལྟོ་ཙམ་འཚོལ་མིན་ནམ། །འདིར་ནི་དཀོན་མཆོག་གསུམ་གྱི་རྟེན། །བཞེངས་དང་ཕྱག་འཚལ་མཆོད་བྱེད་དག །སྤྲོ་བ་བསྐྱེད་ཕྱིར་མདོ་སྡེ་ལས། །ཕན་ཡོན་བཤད་རྣམས་བཏུས་ཏེ་བཀོད། །དེ་ལས་ཐོབ་པའི་རྣམ་དཀར་དགེས། །སྐྱེ་ཀུན་དལ་འབྱོར་རྟེན་རྙེད་ཅིང་། །དཀོན་མཆོག་གསུམ་གྱིས་མི་འབྲས་བར། །རྗེས་བཟུང་སངས་རྒྱས་མྱུར་ཐོབ་ཤོབ། །ཅེས་པ་འདི་ཡང་གཡོ་སའི་སྔགས་འཆང་ཚེ་དབང་རབ་བརྟན་གྱིས་འདི་ལྟ་བུ་ཞིག་བགྱིས་དང་། ཁོ་བོས་པར་དུ་བསྒྲུབ་པར་བྱའོ། །ཞེས་བསྐུལ་བ་ལ་བརྟེན་ནས་ཤཱཀྱའི་དགེ་སློང་གྲགས་པ་བཤད་སྒྲུབ་ཀྱིས་མདོ་དང་དམ་པའི་གསུང་བཞིན་རང་གཞན་ལ་ཕན་འདོད་ཀྱི་བསམ་པས་ཅོ་ནེའི་དགོན་ཉིད་དུ་བསྒྲིགས་པའི་ཡི་གེ་པ་ནི་སྙན་ངག་ཡིག་སྡེབ་སྐར་རྩིས་སོགས་ལ་བརྩོན་པ་ཆེ་བའི་ཁྱའོ་ལུང་དཀའ་བཅུ་བློ་བཟང་དབང་ཕྱུག་སྟེ་པར་དུ་རྐོ་བ་པོའང་བསྐུལ་བ་པོ་དེ་ཉིད་དོ། །མངྒ་ལཾ།། །།མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ།སྐུ་གསུང་ཐུགས་རྟེན་བཞེངས་ཤིང་མཆོད་པ་སོགས་ཀྱི་ཕན་ཡོན་བསྟན་པ་བཞུགས།